লে সয়ার পত্রিকায় "Le Secret de la Licorne" নিয়মিত প্রকাশ শুরু হয় ১১ জুন ১৯৪২। ফরাসী ক্যাথলিক পত্রিকা "Cœurs Vaillants"-এ টিনটিনের আগের বইগুলোর সাথে এটিও ধারাবাহিকভাবে প্রকাশিত হয় ১৯ মার্চ ১৯৪৪ থেকে। বেলজিয়ামের খ্যাতনামা প্রকাশনী ক্যাস্টরম্যান কমিকসটি ১৯৪৩ সালে ৬২-পৃষ্ঠার বই ফরম্যাটে প্রকাশ করে। পুরো রঙিন বইটির জন্য নতুন প্রচ্ছদ এঁকে দেন হার্জ, ততদিনে মূল কাহিনীর ক্রমবিন্যাস তিনি সম্পূর্ণ করেছেন, সঙ্গে ছয়টি বড়মাপের রঙিন চিত্র। ফরাসিভাষী বেলজিয়ামে বইটির প্রথম মুদ্রণের ৩০,০০০ কপি বিক্রি হয়।

"দুঃসাহসী টিনটিন" সিরিজে "বোম্বেটে জাহাজ" ও "লাল বোম্বেটের গুপ্তধন" কমিকসদুটোই প্রথম ইংরেজিতে অনূদিত হয়। ক্যাস্টরম্যান প্রকাশিত সংস্করণদুটির বিক্রি খুব কম হয় এবং এখন কেবল অল্প কয়েকজনের সংগ্রহে তা আছে। সাত বছর পর ম্যাথুয়েন গল্পদুটি পুনর্প্রকাশ করে, অনুবাদ করেন লেসলি লন্সডেল-কুপার এবং মাইকেল টার্নার। ইংরেজি অনুবাদে দেখা যায়, স্যার ফ্রান্সিস হ্যাডক রাজা দ্বিতীয় চার্লসের কাজ করেন, কিন্তু মূল ফরাসি সংস্করণে তাকে ফরাসীরাজ চতুর্দশ লুইয়ের হয়ে কাজ করতে দেখা যায়।

কলকাতার আনন্দ পাবলিশার্স ১৯৯৫ সালের ডিসেম্বরে "বোম্বেটে জাহাজের" বাংলা অনুবাদ প্রকাশ করে তাদের শিশুতোষ ক্রোড়পত্র "আনন্দমেলা"য়। অনুবাদ করেছিলেন ক্রোড়পত্রের সম্পাদক কবি নীরেন্দ্রনাথ চক্রবর্তী। কমিকসটি ১৯৯৬ সালের এপ্রিলে আনন্দ পাবলিশার্স বই হিসেবে প্রকাশ করে।

প্রকাশনা
ঐতিহাসিক সাদৃশ্য
রূপায়ণ
ইতিহাস